KOMISSION TIEDONANTO EUROOPAN PARLAMENTILLE JA NEUVOSTOLLE Komission lausunto aloitteesta Euroopan parlamentin ja neuvoston asetuksen antamiseksi Euroopan poliisiakatemian (CEPOL) perustamisesta tehdyn päätöksen 2005/681/YOS muuttamisesta; aloitteen tekijät Belgia, Bulgaria, Tšekki, Saksa, Viro, Kreikka, Espanja, Ranska, Kroatia, Italia, Kypros, Latvia, Liettua, Luxemburg, Unkari, Malta, Alankomaat, Itävalta, Puola, Portugali, Romania, Slovenia, Slovakia, Suomi ja Ruotsi /* COM/2014/07 final */





KOMISSION TIEDONANTO EUROOPAN PARLAMENTILLE JA NEUVOSTOLLE Komission lausunto aloitteesta Euroopan parlamentin ja neuvoston asetuksen antamiseksi Euroopan poliisiakatemian (CEPOL) perustamisesta tehdyn päätöksen 2005/681/YOS muuttamisesta; aloitteen tekijät Belgia, Bulgaria, Tšekki, Saksa, Viro, Kreikka, Espanja, Ranska, Kroatia, Italia, Kypros, Latvia, Liettua, Luxemburg, Unkari, Malta, Alankomaat, Itävalta, Puola, Portugali, Romania, Slovenia, Slovakia, Suomi ja Ruotsi Aloitteen nimi: Aloite Euroopan parlamentin ja neuvoston asetuksen antamiseksi Euroopan poliisiakatemian (CEPOL) perustamisesta tehdyn päätöksen 2005/681/YOS muuttamisesta Aloitteen virallinen jättämispäivä: 4. joulukuuta 2013 Oikeusperusta: Aloite perustuu SEUT-sopimuksen 87 artiklan 2 kohdan b alakohtaan, jossa määrätään tavallisesta lainsäätämisjärjestyksestä. Sen tekijöinä on 25 jäsenvaltion ryhmä, joten se täyttää SEUT-sopimuksen 76 artiklan b alakohdassa asetetun ehdon, jonka mukaan aloitteen takana täytyy olla vähintään neljäsosa Euroopan unionin jäsenvaltioista. Menettelyn vaihe: Odotetaan Euroopan parlamentin ensimmäistä käsittelyä. Yleisarvio: Jäsenvaltioiden tekemällä aloitteella oikeus- ja sisäasioiden neuvoston 8. lokakuuta 2013 saavuttama poliittinen yhteisymmärrys muunnetaan lakikielelle. Sen mukaan CEPOL siirretään väliaikaisesti Bramshillistä Budapestiin (Unkari) Yhdistyneen kuningaskunnan ilmoitettua joulukuussa 2012 päätöksestään sulkea Bramshillin toimipaikka vuonna 2014. Budapestin valinta CEPOLin uudeksi väliaikaiseksi sijaintipaikaksi tehtiin puheenjohtajavaltion ehdottamalla erityisellä äänestysmenettelyllä. Jäsenvaltiot hyväksyivät sen 8. lokakuuta järjestetyllä oikeus- ja sisäasioiden neuvoston lounaalla osana asialistan kohtaa ”CEPOLin isäntänä toimimista koskevat väliaikaisjärjestelyt”. Neuvoston puheenjohtajavaltio julkaisi heinäkuussa 2013 hakupyynnön CEPOLin väliaikaisesta sijainnista, kunnes akatemian tulevaisuudesta päästään pitkän aikavälin ratkaisuun. Seitsemän jäsenmaata teki hakemuksen: Irlanti, Kreikka, Espanja, Italia, Unkari, Alankomaat ja Suomi. Suomi on sittemmin perunut hakemuksensa. Asiaa koskeva poliittinen yhteisymmärrys vahvistettiin oikeus- ja sisäasioiden neuvostossa samana päivänä eli 8. lokakuuta. Komissio kuitenkin huomauttaa, että CEPOL-päätöksen muuttamisesta koskevassa asetusluonnoksessa ei viitata CEPOLin toimipaikan väliaikaiseen siirtämiseen, eli sillä ei panna täytäntöön edellä mainittua poliittista yhteisymmärrystä vaan se menee paljon pidemmälle. Tältä osin jäsenvaltioiden aloite on vastoin komission ehdotusta Europol-asetukseksi, joka sisältää CEPOLin sulauttamisen Europoliin – asia, jota on käsitelty 27. maaliskuuta 2013 lähtien. Komission ehdotuksen taustalla on pyrkimys käsitellä kokonaisvaltaisesti tapoja, joilla poliisiyhteistyötä ja poliisien koulutusta voitaisiin tehostaa. Se on suunniteltu niin, että sillä saavutetaan toiminnallisia synergioita ja kustannussäästöjä ehdotetun uudistuksen kokonaistavoitteen sekä erillisvirastoja koskevassa yhteisessä lähestymistavassa esitettyjen suositusten mukaisesti. Kaikki kolme toimielintä ovat vahvistaneet suositukset. Siksi CEPOLin toimipaikkakysymystä ei pitäisi tarkastella erillään tästä toiminnan uudistamista koskevasta laajemmasta kontekstista, koska uudistuksen myötä molempien virastojen toiminta rationalisoituisi. Samassa yhteydessä komissio toteaa, että aloitteeseen liitetty vaikutustenarviointi kattaa ainoastaan yhden ratkaisun (CEPOLin siirtämisen Budapestiin) kustannus- ja hyötylaskelmat. Siinä ei ole huomioitu kustannussäästöjä, jotka saavutettaisiin komission ehdotuksella sulauttaa CEPOL Europoliin, eikä muita vaihtoehtoisia ratkaisuja. Komissio panee merkille kahden viraston siirtämisen negatiiviset talousarviovaikutukset ja huomauttaa, että tarvittava lisärahoitus pitäisi kattaa talousarvion olemassa olevilla määrärahoilla, jolloin ne olisivat pois muista tarkoituksista. Päätelmät Tästä syystä komissio antaa kielteisen lausunnon jäsenvaltioiden aloitteesta. Lisäksi komissio kehottaa Euroopan parlamenttia ja neuvostoa välttämään sellaista negatiivisia talousarviovaikutuksia aiheuttavaa ratkaisua, jolla ei saavutettaisi toiminnallisia synergioita ja kustannussäästöjä ja joka ei olisi linjassa kolmen toimielimen vahvistamien, erillisvirastoja koskevassa yhteisessä lähestymistavassa esitettyjen suositusten kanssa. Mikäli aloitetta ei hylätä, komissio joutuu antamaan asetuksen antohetkellä lausunnon sen tilapäisestä luonteesta ja negatiivisista talousarviovaikutuksista sekä välttämättömyydestä olla ennalta tuomitsematta komission omasta ehdotuksesta käytävien keskustelujen tulosta. Komissio kehottaakin Euroopan parlamenttia ja neuvostoa hyödyntämään sen oman ehdotuksen puitteissa saavutettua edistystä. Ehdotuksen mukaan Europolin oikeuskehystä uudistettaisiin samalla, kun pohditaan vaihtoehtoista ratkaisua sijoittaa CEPOL ja Europol samaan toimipaikkaan, jolloin saavutettaisiin molempien virastojen toiminnan rationalisointia koskeva tavoite.